Taa,
ero yimaw tak pahnoke takî tî xakn̂e Paskwa yimawno me eseresmacho komo.
Wahrututpamnî Tohtopo rma tî mîn xakn̂e eseresmacho komo.
Yihcirî kaamo po oper̂a pen paraxketken̂e Paskwa yimaw tonosom.
Ero po takî tî,
on wara tî ketken̂e Xesus npanatanmekrî komo yîwya,
Apa,
ahna amna n̂etake Paskwa yimaw me aweseresmacho?
ketken̂e tî yîwya.
Ero ke asakî takî tî Xesus n̂en̂epekn̂e tînpanatanmekrî komo.
On wara tî kekn̂e yîwya so,
Ewto pona etocoko.
Iito awexitaw so tak awakro so n̂esepor̂asî tooto,
tuuna yaan̂e.
Noro wenari tak etocoko.
Mîîmo yaka n̂ewomyas amn̂e.
Ero ke mîîmo yosom yakro amtapotacoko.
On wara kacoko yîwya,
Oyakno,
on wara kesî kpanatanmekn̂e,
Paskwa yimawno me oyeseresma xe wasî,
onpanatanmekrî komo yakro ha,
Ero ke pawana yetarî cma re menpesî amna ya iito amna yeseresmachome,
kacoko yîwya.
Ero ke amtakpo tak n̂enpes awya so eporino,
porin ha.
Kir̂wan n̂enpes awya so,
tapoyem.
Iito tak etakacoko kotî kom ha,
kekn̂e tî Xesus yîwya so.
Ero ke cetken̂e takî tî yînpanatanmekrî komo ewto imo pona.
Iito cexitaw so Xesusu mtapotarî yaw roro rma tî n̂een̂atken̂e.
Ero ke iina takî tî naar̂atken̂e iyotî komo,
iyuru komo marha.
Kir̂wan̂he tî n̂iir̂atken̂e paskwa yimawno me ceseresmachome so amn̂e.
Ero wa tî n̂iir̂atken̂e.
Taa,
kokon̂i xa takî tî Xesus cekn̂e iina mîîmo yaka 12 komo yakro rma.
N̂eremetken̂e takî tî aapo pona ceseresmachome so.
Eseresmetaw so on wara tî kekn̂e Xesus yîwya so,
Yaaro tan wîîkes awya so,
awakro so tan keseresmesî.
Kakrono komo rma tak oyekanîyas amn̂e,
kekn̂e tî yîwya so.
Nahwoketken̂e ro makî tî n̂examro ero wa kacho yentache.
On wara takî tî ketken̂e Xesus ya,
Onoke xa Apa okwe?
Ow rma katî?
ketken̂e tî.
Ero wa so tî ketken̂e ahnoro rma.
On wara makî tî kekn̂e Xesus,
12 komo rma mîk oyekanîn̂e.
Oyakro ro tuuru nukpesî noro mîk ha oyekanîn̂e.
Tooto me Ewruxapu waihyasî Kaan Karitan yaw roro rma.
N̂etwîrîmesî ro makî tko oko Noro yekanîn̂enho amn̂e.
Ewrura ro mak exitaw ketaw ha re wara n̂he re n̂eexirî,
kekn̂e tî Xesus tînpanatanmekrî komo ya.
Taa,
eseresmetaw so rma ka on wara takî tî xakn̂e hara Xesus,
cuure tî nanîmyakn̂e.
Kaan yakro tî ka nîmtapowakn̂e,
Kir̂wan on amna yuru anmîthîrî Apa,
kekn̂e tî.
Ero wa kache poikekn̂e,
n̂ekamyakn̂e marha tî iyuru komo me.
Ehe,
on ha awru kom ha.
Opuntho rma tan ha,
kekn̂e tî yîwya so.
Ero yinhîrî wooku yen makîrha takî tî nanîmyakn̂e.
Ero poko marha tî ka nîmtapowakn̂e.
Kir̂wan on amna wokru anmîthîrî Apa,
kekn̂e xa hara tî ka Kaan ya.
Ero yinhîrî tî nîmyakn̂e yîwya so.
Ero poi takî tî n̂eer̂atken̂e n̂examro ahnoro.
On wara takî tî kekn̂e yîwya so,
Okamxukutho rma tan,
Akir̂wamano n̂iir̂asî Kaan amn̂e,
kacho ponaro awehtopo komo.
Mer̂pono pîn komo yanme tak cesî amn̂e kicicme ehtoponhîrî komo yîhcamnotome.
Yaaro tan wîîkes awya so,
on ceer̂axe uupa yukun,
ero yipu yerîhra tak was hara.
Amn̂e mak tak weer̂asî xa hara kayaritomo me Kaan yesenpoche tak,
kekn̂e tî.
Ero wa tî kekn̂e Xesus tînpanatanmekrî komo ya.
Taa,
ero yinhîrî tak Kaan wanorî tî naar̂atken̂e.
Ero yinhîrî takî tî miya cetken̂e Oripera Yîpîn pona.